Nandos in die Hoendersop – Vuurslag
Nandos in die Hoendersop
Vuurslag	Algemeen	 Desember 1, 2011 2 Minutes
Die Nando's kitskosrestaurantgroep is nie net bekend en geliefd vir hulle hoendergeregte en ander bykomstighede nie. Hulle is ook berug vir hulle hoogs omstrede advertensieveldtogte wat hulle al diep in die moeilikheid laat beland het by owerhede wat reklamestandaarde moet handhaaf. Wie onthou nog die advertensie waarin 'n gidshond 'n bejaarde vrou in 'n paal vaslei sodat sy kan val en die hond dan haar Nando's wegneemete kon kry? Dit het gidshondeienaars sowel as blindes ontstel omdat daar nog steeds soveel wanpersepsies oor gidshonde in die wêreld daar buite is. Nando's het op die ou end die advertensie onttrek. Hulle het ook al in die moeilikheid beland oor 'n advertensie waarin hulle 'n parodie van die voormalige staatslotery
diensverskaffer Uthingo se slagspreuk Tata Machance, Tata Mamillions gemaak het met hulle slagspreuk Tatta Mahunger, Hello Machicken. Daardie advertensie moes ook onttrek word. Hulle jongste advertensie, Last Dictator Standing wat krities teenoor President Robert Mugabe is het 'n klein internasionale insident tussen Suid-Afrika en Zimbabwe veroorsaak met Zimbabwese instansies wat heftig beswaar gemaak het teen hierdie advertensie. In die advertensie word Mugabe uitgebeeld waar hy alleen by 'n eetkamertafel sit en terugdink aan die goeie ou dae saam met ander diktators. Die Mary Hopkins treffer Those were the Days, my Friend word as temamusiek gebruik. Volgens die kritici was daar nog nooit enige negatiewe advertensies oor president Jacob Zuma of enige ander staadshoof in Zimbabwe nie en kan hulle nie verstaan hoekom soiets in Suid-Afrika toegelaat word nie. Na verskeie dreigemente teen die bestuur van Nando's Zimbabwe was Nando's Suid-Afrika geforseer om hulle advertensie te onttrek volgens hierdie berig in Beeld. Ek glo egter dat Nando's hierdie keer baie meer ondersteuning van Suid-Afrikaners gaan kry vur hulle politieke kritiek teen Robert Mugabe. Ons land ly immers ook onder die nagevolge van sy verwoestingswerk in Zimbabwe toe hy blanke boere se grond onteien het en sodoende veroorsaak het dat baie honger vlugteling Suid-Afrika toe gekom het en ons arbeidsmark heel oorversadig het. dit het weer op sy beurt tot ernstige xenofobiese geweld in 2008 gelei omdat armes fel met mekaar moes meeding vir skaars hulpbronne. Verder is veral Afrikaners bevrees dat dieselfde lot Suid-Afrika kan tref veral na Julius Malema se onverantwoordelike uitsprake en die regering wat soms omstrede planne vir grondhervorming op die tafel gesit het. Verder het die perlement op Dinsdag, 22 November ook die meerderheidstem gekry vir die omstrede inligtingswet wat die staad sal toelaat om inligting wat hulle geheim wil hou makliker te klasifiseer. Dit kan ons eie media net so erg muilband soos wat in Zimbabwe die geval is. Korrupsie en wanbestuur kan dan makliker onder die mat ingevee word. Maar wag, nou moet ek eers agter my rekenaar uitkom om Lemon and Herb
hoenderporsies te gaan soek met 'n yskoue coke. Gelukkig het ek geen gidshond nie.
Gepubliseer Desember 1, 2011
Previous Post Sterkte vir die Bokke
Next Post Hoekom help die ANC vir Zanupf
One thought on "Nandos in die Hoendersop"
Desember 1, 2011 om 5:01 nm
ek sien die skakel het nie mooi in die artikel uitgekom nie so ek plaas dit hier. http://m.news24.com/beeld/Suid-Afrika/Nuus/Die-hoenders-in-20111130